U-I-48/04
Natisni
Opravilna št.:
U-I-48/04
Datum odločitve:
8. 4. 2004
ECLI:
ECLI:SI:USRS:2004:U.I.48.04
Akt:
Zakon o tujcih (Uradni list RS, št. 61/99, 87/02, 96/02 - popr. in 108/02 - ur.p.b.) (ZTuj)
Izrek:
Pobuda za začetek postopka za oceno ustavnosti Zakona o tujcih (Uradni list RS, št. 61/99, 87/02, 96/02 - popr. in 108/02 - ur.p.b.) se zavrže.
Evidenčni stavek:
Ustavno sodišče zavrže pobudo, če pobudnik ne izkaže, da bi mu morebitna razveljavitev izpodbijanih zakonskih določb izboljšala pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Herbert Prah, Maribor
Datum vloge:
23. 2. 2004
Vrsta odločitve:
sklep
Vrsta rešitve:
zavrženje
Dokument:
US23325
Dokument v PDF obliki:
U-I-48-04.pdf
118 KB
Prenesite datoteko
U-I-48/04-5
8. 4. 2004
SKLEP
Ustavno sodišče je v postopku za preizkus pobude Herberta Praha iz Maribora na seji dne 8. aprila 2004
sklenilo:
Pobuda za začetek postopka za oceno ustavnosti Zakona o tujcih (Uradni list RS, št. 61/99, 87/02, 96/02 - popr. in 108/02 - ur.p.b.) se zavrže.
Obrazložitev
1. Pobudnik navaja, da izpodbija 19. člen Zakona o tujcih (v nadaljevanju ZTuj-1), ki naj bi za njegovo ženo - argentinsko državljanko, pogojeval pravico do stalnega bivanja s predhodno prošnjo za začasno bivanje, ki se tudi pogojuje. Meni, da je tovrstno pogojevanje za tiste, ki so poročeni s slovenskimi državljani, v nasprotju z naravnim zakonom (natural law), ker status poroke sam po sebi predvideva združitev družine. To naj bi določala tudi 1. in 2. točka 8. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 - EKČP). Predlaga, naj Ustavno sodišče ZTuj-1 razveljavi.
2. Pobudnik sicer navaja, da izpodbija določbo 19. člena ZTuj-1 (ki ureja izdajo vizumov), vendar iz njegovih navedb izhaja, da se ne strinja z ureditvijo izdaje dovoljenj za začasno oziroma stalno prebivanje tujih ožjih družinskih članov slovenskih državljanov.
3. V skladu z drugim odstavkom 162. člena Ustave in s prvim odstavkom 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena ZUstS določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega položaja.
4. Pobudnik ni izkazal, kako bi morebitna razveljavitev določb ZTuj-1, ki jih izpodbija, in ki urejajo izdajo dovoljenj za začasno oziroma stalno prebivanje tujih ožjih družinskih članov slovenskih državljanov, izboljšala njegov pravni položaj. Ustavno sodišče je zato pobudo zavrglo.
5. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić